Begroting: Regering se idees (en geld) is op – DAEnoch Godongwana, minister van finansies, tydens Woensdag se toespraak. (Foto: Elmond Jiyane/GCIS) Geen verligting vir stygende lewenskoste nie. Geen vooruitsig van ekonomiese groei nie. Meer skuld. Meer reddingsboeie. Die DA was nie beïndruk met die minister van finansies se mediumtermynbegrotingsraamwerk wat hy Woensdag in die parlement voorgelê het nie. Dr. Dion George, die DA se woordvoerder oor finansies, sê die party het van die minister verwag om beleidsingrypings aan te kondig wat tot ekonomiese groei en broodnodige werksgeleenthede sou lei. Om dit te doen, moes hy ŉ beleidsrigting aandui wat die private sektor, veral klein en mediumgrootte ondernemings, in staat sou stel om makliker sake te doen. “Pleks daarvan het hy die bewese mislukte staatsmodel, wat ŉ wanfunksionele staat in die middelpunt van ons ekonomie plaas, versterk deur meer reddingsboeie aan staatsbeheerde ondernemings (SBO’s) te gee en regeringsbesteding te versnel,” sê George. Altesame R30 miljard is aan die bakhand Transnet, Sanral en Denel toegewys. George sê die geld kon beter gebruik gewees het om groei te versnel en werk te skep. Die tesourie het hom vroeër vanjaar verbind tot fiskale doelwitte wat skuldvlakke sal verminder – veral omdat rente bly styg – en dat dié skuld ekonomiese herstel in die wiele ry. “Pleks daarvan om hierdie skuldlas op hardwerkende Suid-Afrikaners te verminder, gaan die oordrag van Eskom se beduidende skuldlas (tussen R126 miljard en R260 miljard) na die nasionale balansstaat lei tot ŉ beduidende toename in die skuld-tot-BBP-koers en ŉ voortgesette opwaartse spiraal in rente-terugbetalings ten koste van dienslewering aan die armste Suid-Afrikaners.” George bestempel die stilte oor hoe die regering arm Suid-Afrikaners se lot gaan verlig as die grootste mislukking van die begroting. Hy sê die minister is tjoepstil oor hoe kwesbare Suid-Afrikaners ondersteun gaan word, benewens deur die verlenging van die maatskaplike toelaag vir noodverligting – wat die DA wél steun. Die minister was ook tjoepstil oor vervoerkoste wat Suid-Afrikaners se kosmandjie al hoe duurder maak en George sê hy kon verligting gebied het deur ŉ aankondiging oor die brandstofheffing en vervoerbelasting te maak. Voorts is geen woord gerep oor die R50 miljoen vir Kuba nie. Die DA het wel die minister se verbintenis tot ekstra geld vir die Nasionale Vervolgingsgesag verwelkom. “Die begroting is ŉ duidelike weerspieëling dat die regering se geld en sy idees opgedroog het. “Dit is ŉ begroting van ŉ mislukte regering wat nie omgee oor die lot van sukkelende Suid-Afrikaners nie.”